PREDKLADACIA SPRÁVA

	Stála medzinárodná komisia na skúšky ručných palných zbraní C.I.P. bola zriadená za účelom zabezpečovania plnenia vládneho Dohovoru o vzájomnom uznávaní skúšok a skúšobných značiek ručných palných zbraní z 1. júla 1969. Dohovor je multilaterálnou dohodou vlád zmluvných strán a jeho depozitárom je Belgické kráľovstvo. Slovenská republika sa po rozdelení ČSFR musela o členstvo uchádzať ako nový člen. Od 20. septembra 1996 je Slovenská republika znovu riadnym členom C.I.P.

	Uzneseniami vlády č. 465 z 24. júna 1997 a č. 386 z 12. mája 1999 boli schválené návrhy opatrení na vykonávanie tohto Dohovoru.

	Plenárne zasadnutie C.I.P. sa zvoláva raz za dva roky.

	Účasť slovenskej delegácie bola notifikovaná Ministerstvu zahraničných vecí Belgického kráľovstva nótou č. 170/2002 Veľvyslanectva Slovenskej republiky v Belgicku dňa 9. mája 2002.

	Na XXVI. plenárnom zasadnutí C.I.P., ktoré sa konalo v dňoch 6. – 8. júna 2000 v Brne (Česká republika), sa Slovenská republika na návrh ostatných členských krajín ujala predsedníckej funkcie C.I.P. na dvojročné funkčné obdobie. Prezidentom C.I.P. sa stal predseda Úradu pre normalizáciu, metrológiu a skúšobníctvo Slovenskej republiky a vedúci slovenskej delegácie pri C.I.P. RNDr. Dušan Podhorský, DrSc. Prevzatie predsedníckej funkcie predsedom ÚNMS SR na obdobie 2000-2002 a prevzatie záväzku usporiadať XXVII. plenárne zasadnutie C.I.P. v Slovenskej republike roku 2002 bolo schválené uznesením vlády Slovenskej republiky č. 292 z 3. mája 2000.

	Podrobný priebeh a výsledky zasadnutia sú uvedené v Správe o priebehu a výsledkoch plenárneho zasadnutia.